## Pravilnik o informativnom prospektu zatvorenog mirovinskog fonda

### NN 106/2007 (17.10.2007.), Pravilnik o informativnom prospektu zatvorenog mirovinskog fonda

# HRVATSKA AGENCIJA ZA NADZOR FINANCIJSKIH USLUGA

**3119**

Na temelju članka 114.c Zakona o obveznim i dobrovoljnim mirovinskim fondovima
(»Narodne novine« br. 49/99, 63/00, 103/03, 177/04 i 71/07), Hrvatska agencija
za nadzor financijskih usluga na sjednici održanoj 11. listopada 2007. godine,
donijela je

## PRAVILNIK

### O INFORMATIVNOM PROSPEKTU ZATVORENOG MIROVINSKOG FONDA

Članak 1.

Ovim se pravilnikom propisuje sadržaj i oblik informativnog prospekta zatvorenog
mirovinskog fonda, te postupak njegovog odobravanja od strane Hrvatske Agencije
za nadzor financijskih usluga (u daljnjem tekstu: Agencija).

Članak 2.

Informativni prospekt zatvorenog dobrovoljnog mirovinskog fonda sadrži:
1) podatke o zatvorenom dobrovoljnom mirovinskom fondu,
2) podatke o dobrovoljnom mirovinskom društvu,
3) podatke o banci skrbniku,
4) podatke o Agenciji,
5) podatke o pravima članova fonda,
6) informacije o mogućnostima koje pruža članstvo u fondu,
7) informacije o pravima i obvezama koje proizlaze iz članstva,
8) informacije o mogućnostima za ostvarivanje prava iz dodatnog mirovinskog
osiguranja,
9) promjenu politike ulaganja imovine,
10) obavijest da su pokrovitelj zatvorenog mirovinskog fonda i mirovinsko
društvo koje njime upravlja u slučaju odlaska člana fonda na rad u drugu državu
dužni ga informirati o pravima koja je stekao na temelju dotadašnjeg članstva u
fondu.

Članak 3.

Podaci o zatvorenom dobrovoljnom mirovinskom fondu:
1) ime fonda;
2) datum osnivanja fonda;
3) oblik fonda odnosno naznaku da se nudi zatvoreni mirovinski fond;
4) ciljevi, strategija i rizici poslovanja fonda;
5) ograničenja ulaganja imovine fonda;
6) vrednovanje, način kupnje i prodaje imovine fonda;
7) način obračuna naknada za dobrovoljno mirovinsko društvo;
8) način obračuna naknada za banku skrbnika;
9) podaci o portfelju fonda na zadnje izvještajno razdoblje:
9.1. po strukturi ulaganja u pojedine vrste imovine i
9.2. visina i popis pojedinih ulaganja.
10) izračun vrijednosti obračunske jedinice;
11) način izračuna rezultata poslovanja fonda uz definiranje pojmova nominalni i
realni prinos;
12) uputu na koji su način dostupna financijska izvješća sadašnjim ili budućim
članovima fonda;
13) porezni tretman dobrovoljne mirovinske štednje;
14) definiranje državnih poticaja;
15) statut zatvorenog dobrovoljnog mirovinskog fonda.

Članak 4.

Podaci o dobrovoljnom mirovinskom društvu:
1) tvrtka, pravni oblik i sjedište društva;
2) članovi uprave i nadzornog odbora društva;
3) iznos temeljnog kapitala društva, podaci o dioničarima odnosno vlasnicima
udjela društva;
4) organizacijska shema društva;
5) objašnjenje načina donošenja investicijskih odluka;
6) načela i strategija ulaganja mirovinskog društva, s posebnim naglaskom na
zakonska ograničenja ulaganja;
7) izjavu društva koje upravlja s više dobrovoljnih fondova da će se članstvo u
dobrovoljnim fondovima nuditi na jednakim i ravnopravnim načelima, bez
spominjanja uspješnosti poslovanja drugog dobrovoljnog fonda kojima upravlja kao
motiva za učlanjenje u dobrovoljni fond koji se prospektom nudi;
8) podaci o revizoru društva.

Članak 5.

Podaci o banci skrbniku:
1) tvrtka, pravni oblik i sjedište,
2) djelatnost banke skrbnika,
3) temeljni kapital banke skrbnika i
4) način obavljanja skrbničkih poslova u inozemstvu.

Članak 6.

Informacije o Agenciji:
U informativnom prospektu zatvorenog dobrovoljnog mirovinskog fonda mora se uz
osnovne podatke o Agenciji obvezno naznačiti da REGOS kao državno tijelo za
prikupljanje i evidenciju doprinosa za drugi stup nije uključen u dobrovoljno
mirovinsko osiguranje.

Članak 7.

Prava članova fonda:
Informativni prospekt mora na jasan i nedvosmislen način sadržavati prava
članova fonda koja su propisana Zakonom, a mora se uručiti osobi prije stjecanja
članstva u fondu.

Članak 8.

Postupak odobravanja informativnog prospekta ili njegovih naknadnih izmjena:
1) Zahtjev za odobrenje prospekta ili njegovih naknadnih izmjena, društvo
podnosi Agenciji.
2) Prospekt ili njegove naknadne izmjene ne smiju se uručiti osobi ili objaviti
prije nego što ga odobri Agencija.
3) Agencija je dužna u roku 30 dana od dana zaprimanja, odlučiti o zahtjevu ili
naknadnim izmjenama.
4) Ako Agencija ne odobri zahtjev ili naknadne izmjene, društvo mora u
ponovljenim zahtjevima uvažiti primjedbe Agencije.

Članak 9.

Prospekt mora sadržavati sve podatke propisane Zakonom i ovim pravilnikom.

Članak 10.

Ovaj pravilnik stupa na snagu osmoga dana od objave u »Narodnim novinama«.

Klasa: 011-02/07-04/39
Urbroj: 326-01-07-1
Zagreb, 11. listopada 2007.

Predsjednik Uprave
**Ante Samodol**, v. r.

Pravilnik, NN 106/2007-3119
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)